Įgyvendintas dar vienas dalyvaujamojo biudžeto etapas – gyventojų balsavimas už 2023 metų birštoniečių pateiktas projektų idėjas 

Birštono savivaldybės administracijos įgyvendinama priemonė „Dalyvaujamasis biudžetas“  – tai būdas kartu su bendruomene spręsti dėl viešųjų lėšų panaudojimo, kai gyventojai siūlo idėjas savivaldybei ir balsuodami renka labiausiai patikusias. 
Šių metų balandžio–gegužės mėn. kvietėme birštoniečius balsuoti už 2023 m. pateiktus gyventojų projektų idėjų pasiūlymus, skirtus gyvenamajai ir rekreacinei aplinkai, viešajai ir socialinei infrastruktūrai gerinti ir kurti. 
Balsavimui buvo pateikti trys projektai:
· Projektas „Pėsčiųjų tako tarp Lelijų g. 9 ir Mokyklos g. įrengimas“
Projekto tikslas – įrengti pėsčiųjų taką, siekiant užtikrinti patogų ir saugų pėsčiųjų judėjimą tarp Lelijų g. ir Mokyklos g. 
· Projektas „Parko loftas“
Projekto tikslas – sukurti jaukią ir šiuolaikišką laisvalaikio erdvę gamtoje, Vytauto Jurgio Meškos parke Birštone, patrauklią ne tik jaunimui, bet ir visai bendruomenei. Įgyvendinant projektą, parke bus pastatyti lauko terasa ir šiuolaikiškas stiklinis geokupolas, įrengtos poilsiui, renginiams bei veikloms po atviru dangumi skirtos terasos, praturtintas lauko pramogų spektras – įrengtas lauko boulingo takelis.
· Projektas „Paviljono įrengimas autobusų sustojime „Kapinės“ Ivoniškių kaime“.
Projekto tikslas – įrengti autobusų sustojime dengtą laukimo paviljoną.

Vykusio gyventojų balsavimo rezultatai: iš viso balsavime dalyvavo 114 asmenų, iš jų:
· 11 balsų (10,8 proc.) buvo skirta projektui „Pėsčiųjų tako tarp Lelijų g. 9 ir Mokyklos g. įrengimas“;
· 81 balsas (70 proc.) skirtas projektui „Parko loftas“;
· 22 balsai (19,2 proc.) skirti projektui „Paviljono įrengimas autobusų sustojime ”Kapinės” Ivoniškių kaime“.

Atsižvelgiant į Birštono savivaldybės gyventojų projektų idėjų pasiūlymų vertinimo ir atrankos darbo grupės siūlymus, į vykusio viešo gyventojų balsavimo rezultatus, Administracijos direktoriaus įsakymu bus sudarytas ir patvirtintas visų trijų pateiktų iniciatyvų, skirtų gyvenamajai aplinkai ir viešajai infrastruktūrai gerinti ir kurti, sąrašas. 
Už projektų idėjų įgyvendinimą atsakinga Birštono savivaldybės administracija. Šiuo metu, atsižvelgiant į 2023 metams dalyvaujamojo biudžeto priemonės įgyvendinimui skirtą finansavimą, vykdomos projektų sprendinių detalizavimo ir įgyvendinimo procedūros.
Nuoširdžiai dėkojame visiems birštoniečiams, kurie siūlė idėjas ir už jas balsavo!

